Ο ΡΟΛΟΣ ΤΟΥ ΕΙΔΙΚΟΥ ΠΑΙΔΑΓΩΓΟΥ ΣΤΟ ΠΛΑΙΣΙΟ ΤΗΣ ΛΕΙΤΟΥΡΓΙΑΣ ΤΗΣ ΕΔΥ
Εισαγωγή
Ο Εκπαιδευτικός Ειδικής Αγωγής (υπεύθυνος εκπαιδευτικός  του Τμήματος Ένταξης ή ο/η εκπαιδευτικός παράλληλης στήριξης, σε περίπτωση που δεν λειτουργεί Τ.Ε στη σχολική μονάδα) κατόπιν αιτήματος:

· του υπεύθυνου εκπαιδευτικού της τάξης
· του συλλόγου διδασκόντων

· των γονέων του/της μαθητή-μαθήτριας
· της κοινωνικής δομής που ασκεί  νόμιμα την επιμέλεια του/της μαθητή-μαθήτριας
 αξιολογεί τον/ την προτεινόμενο-η μαθητή/ μαθήτρια για τον εντοπισμό ενδεχόμενων ειδικών εκπαιδευτικών αναγκών.

· Εξαιτίας του μεγάλου και ολοένα αυξανόμενου όγκου των αιτημάτων αξιολόγησης, ο ρόλος της ΕΔΥ τείνει να είναι σε μεγαλύτερο βαθμό αξιολογικός παρά παρεμβατικός. 
Προκειμένου να αντιμετωπίζονται όσο το δυνατόν καλύτερα οι ανάγκες του συνόλου της σχολικής κοινότητας( μαθητές, εκπαιδευτικοί, γονείς) παρατίθενται ορισμένα ενδεικτικά κριτήρια που πρέπει να λαμβάνονται υπόψιν πριν την παραπομπή των μαθητών στην ΕΔΥ, όσο αναφορά τον γνωστικό τομέα.

Προτεινόμενα κριτήρια επιλογής των μαθητών προς αξιολόγηση από τον Εκπαιδευτικό Ειδικής Αγωγής:

· οι μαθητές αντιμετωπίζουν δυσκολία παρακολούθησης τουλάχιστον στην ύλη της τάξης τους, που όμως δεν συνδέεται, σε καθοριστικό βαθμό, με μαθησιακά ελλείμματα/κενά στην ύλη προηγούμενων τάξεων.
· οι μαθητές παρά την προσαρμοσμένη διδασκαλία του εκπαιδευτικού (πχ μειωμένες εργασίες, προσαρμοσμένα τεστ με ερωτήσεις Πολλαπλής Επιλογής ή τύπου Σωστό/ Λάθος, φύλλο εργασίας συνοδευόμενο από αναλυτικά παραδείγματα του διδακτικού αντικειμένου ή του τρόπου επίλυσης μιας άσκησης, παροχή επιπλέον χρόνου δράσης κτλ ) δεν παρουσιάζουν ιδιαίτερη βελτίωση στην επίδοση τους και οι μαθησιακές δυσκολίες που αντιμετωπίζουν, παραμένουν
· Για τους μαθητές της Α’ τάξης οι υπεύθυνοι εκπαιδευτικοί, παραπέμπουν νωρίτερα από το πρώτο τετράμηνο μαθητές, μόνο εφόσον αντιμετωπίζουν πολύ σοβαρά προβλήματα προσαρμογής ή δεν έχουν κατακτήσει το μεγαλύτερο μέρος των διδακτικών στόχων, που αφορά το αντίστοιχο χρονικό διάστημα ή το χρονικό διάστημα του προηγούμενου 6μήνου
· οι μαθητές κατανοούν και εφαρμόζουν σε απλές ασκήσεις εφαρμογής κανόνων το διδακτικό αντικείμενο, αλλά δεν μπορούν να γενικεύσουν την κατεκτημένη γνώση και να την εφαρμόσουν αυθόρμητα σε σχολικές δραστηριότητες ποικίλου περιεχομένου
· οι μαθητές δέχονται βοήθεια και υποστήριξη για την εκπλήρωση των σχολικών τους υποχρεώσεων από το οικογενειακό τους περιβάλλον και ακολουθούν σταθερό πρόγραμμα  καθημερινής ρουτίνας, όμως οι δυσκολίες παραμένουν
· οι αδυναμίες που παρουσιάζουν οι μαθητές, τουλάχιστον σε ένα γνωστικό τομέα (πχ γραπτός λόγος), είναι γενικευμένες, έντονες, συχνές και παρατηρούνται για ένα αρκετά σημαντικό χρονικό διάστημα 
· οι αδυναμίες που παρουσιάζουν οι μαθητές τουλάχιστον σε ένα γνωστικό τομέα (πχ ανάγνωση) δεν σχετίζονται με την απουσία εξάσκησης 
· ο εκπαιδευτικός της τάξης ζητά από τους γονείς να προσκομίσουν στην ΕΔΥ οποιοδήποτε έγγραφο σχετικά με τον εντοπισμό ή τη διάγνωση δυσκολιών στο γνωστικό και κοινωνικό/συναισθηματικό τομέα που αφορά τόσο το παρελθόν, όσο και το παρόν, όπως και το πρόγραμμα υποστήριξης και παρέμβασης, που μπορεί να έχει παρακολουθήσει ο/η μαθητής/ μαθήτρια) πχ λογοθεραπευτική παρέμβαση, ψυχολογική υποστήριξη κτλ)
Διαδικασία Αξιολόγησης και Υποστήριξης από τον Εκπαιδευτικό Ειδικής Αγωγής
Για τη συνολική διαδικασία, από την αρχική διερεύνηση, εντοπισμό των αναγκών και τις εκπαιδευτικές αξιολογήσεις και τις εκθέσεις ψυχοκοινωνικής εκτίμησης ως την κατάρτιση του προγράμματος και την υπογραφή του δεν πρέπει να διανυθεί χρόνος περισσότερο από 6 δίωρα. logs.sch.gr/2kesydath/files/2023/11/ΦΕΚ-νέου-ενιαίου-κανονισμού-λειτουργίας-των-ΣΔΕΥ-ΕΔΥ.pdf?x24966
· ΠΡΟΤΕΙΝΟΜΕΝΗ ΔΙΑΔΙΚΑΣΙΑ ΑΞΙΟΛΟΓΗΣΗΣ
Ο/Η εκπαιδευτικός ειδικής αγωγής κατόπιν σχετικού αιτήματος 
· καλεί τον υπεύθυνο εκπαιδευτικό του τμήματος να συμπληρώσει μια φόρμα αξιολόγησης στην οποία αναφέρονται οι λόγοι και τα ευρήματα με βάση τα οποία ο εκπαιδευτικός θεωρεί απαραίτητη την αξιολόγηση του/της μαθητή/μαθήτριας 

· παρατηρεί την επίδοση του/της μαθητή-μαθήτριας μέσα στην τάξη για όσες ώρες κρίνεται απαραίτητο (συνήθως 1 ώρα στο μάθημα της γλώσσας και 1 ώρα στο μάθημα των μαθηματικών)

· παρατηρεί την επίδοση του/της μαθητή-μαθήτριας στο μάθημα της γυμναστικής ή σε όποιο άλλο μάθημα ειδικότητας κρίνεται απαραίτητο

· αντλεί πληροφορίες για την παρουσία του/της  μαθητή/μαθήτριας από τους εκπαιδευτικούς ειδικοτήτων
· παρατηρεί τον/την μαθητή/ μαθήτρια κατά τη διάρκεια όσων σχολικών διαλειμμάτων κρίνει απαραίτητο

· έρχεται σε επαφή με τους γονείς/ κηδεμόνες του/ της μαθητή/ μαθήτριας και αντλεί πληροφορίες σχετικά με τις αδυναμίες που αντιμετωπίζει ο/η μαθητής-μαθήτρια αλλά και το καθημερινό του/της πρόγραμμα, τις δραστηριότητες και τα ενδιαφέροντα του/της

· έρχεται σε επαφή με προηγούμενη σχολική μονάδα στην οποία φοιτούσε ο/η μαθητής/μαθήτρια (πχ νηπιαγωγείο, μετεγγραφή από άλλο δημοτικό) και αντλεί σχετικές πληροφορίες , ζητώντας σχετικό δείγμα εργασιών, ατομικό φάκελο μαθητή, φάκελο ΕΔΥ ,εφόσον υπάρχει

· διενεργεί Άτυπη Ατομική Αξιολόγηση στον/ στην μαθητή/ μαθήτρια εκτός τάξης ( συνήθως στην τάξη του Τ.Ε) για όσες ώρες κρίνεται απαραίτητο (συνήθως 2 ως 4 ώρες).
    ΠΕΡΙΕΧΟΜΕΝΟ ΑΞΙΟΛΟΓΗΣΗΣ ΑΠΟ ΤΟΝ ΕΚΠΑΙΔΕΥΤΙΚΟ ΕΑΕ
· Οι άτυπες δραστηριότητες αξιολόγησης καθορίζονται από τα αποτελέσματα της παρατήρησης και με βάση το μαθησιακό προφίλ του/ της μαθητή/μαθήτριας και συνήθως αφορούν ορισμένους από τους παρακάτω τομείς: 

1. Γενικές γνώσεις 

2. Ικανότητα συγκέντρωσης και προσοχής

3. Μνημονικές δεξιότητες, παρατηρητικότητα

4. Οπτικοκινητικός συντονισμός
5. Ακουστική επεξεργασία

6. Κοινωνικές δεξιότητες

7. Οργανωτικές δεξιότητες
8. Προφορικός λόγος

9. Γνωστικό επίπεδο στο μάθημα της Γλώσσας
10.Γνωστικό επίπεδο στο μάθημα των Μαθηματικών

· ΔΙΑΔΙΚΑΣΙΑ ΠΑΡΕΜΒΑΣΗΣ
Μετά την ολοκλήρωση της αξιολόγησης ο εκπαιδευτικός ειδικής αγωγής παραθέτει στον εκπαιδευτικό της τάξης, στους γονείς του μαθητή και στο αρχείο της ΕΔΥ, την παιδαγωγική αξιολογική έκθεση του. Εφόσον κρίνεται απαραίτητο ο/η μαθητής /μαθήτρια εντάσσεται στην ΕΔΥ και υποστηρίζεται με βάση το Εξατομικευμένο Τριμηνιαίο Πρόγραμμα Υποστήριξης από τα μέλη της ΕΔΥ.
 Το εξατομικευμένο πρόγραμμα εκπαίδευσης και διεπιστημονικής υποστήριξης καταρτίζεται από την Ε.Δ.Υ. υπογράφεται από όλα τα μέλη της Ε.Δ.Υ., τους συμμετέχοντες στη διδασκαλία και υποστήριξη του μαθητή εκπαιδευτικούς και μέλη του ειδικού εκπαιδευτικού προσωπικού της σχολικής μονάδας, τους γονείς ή κηδεμόνες του μαθητή ή από τον ίδιο τον μαθητή, εφόσον αυτό είναι δυνατόν και σφραγίζεται από το Διευθυντή/ Προϊστάμενο της σχολικής μονάδας και πρόεδρο της Ε.Δ.Υ..
Ο Ρόλος του Εκπαιδευτικού Ειδικής Αγωγής στα πλαίσια της παρέμβασης του στον γνωστικό τομέα
 Οι ανάγκες της σχολικής μονάδας επηρεάζουν σημαντικά το ρόλο και τη συμμετοχή του εκπαιδευτικού στη διαδικασία της εκπαιδευτικής παρέμβασης. Ενδεικτικά αναφέρονται:

 α) ο αυξημένος αριθμός των μαθητών του Τ.Ε που διαθέτουν σχετική γνωμάτευση από το ΚΕ.Δ.Α.Σ.Υ για παρακολούθηση του προγράμματος του Τ.Ε (συχνά υπερβαίνει τον προβλεπόμενο από τη νομοθεσία αριθμό)
β) ο αυξημένος αριθμός αιτημάτων αξιολόγησης για ένταξη των μαθητών στην ΕΔΥ και ο χρόνος που απαιτείται για μια όσο το δυνατόν αρτιότερη αξιολόγηση
Με βάση τα παραπάνω δεδομένα και προκειμένου οι μαθητές αλλά και οι συνάδελφοι εκπαιδευτικοί να υποστηριχθούν όσο το δυνατόν αποτελεσματικότερα η Εκπαιδευτικός ΕΑΕ της σχολικής μονάδας : 

α) Ενημερώνει τον υπεύθυνο εκπαιδευτικό  της τάξης για τα αποτελέσματα της  παιδαγωγικής αξιολόγησης και το είδος της παρέμβασης που προτείνει
β) Ενημερώνει από κοινού με τα μέλη της ΕΔΥ, τους γονείς του /της μαθητή/ μαθήτριας για τα αποτελέσματα της εκπαιδευτικής αξιολόγησης και την παρέμβαση που θα εφαρμοστεί μέσω του Τριμηνιαίου Προγράμματος Υποστήριξης
γ) Καταρτίζει από κοινού με τα μέλη της ΕΔΥ το Τριμηνιαίο Πρόγραμμα Υποστήριξης 
δ) Καταρτίζει τον Ατομικό Εκπαιδευτικό φάκελο του μαθητή με προτεινόμενες στοχευμένες και εξατομικευμένες εκπαιδευτικές  δραστηριότητες και συνεργάζεται με τον υπεύθυνο εκπαιδευτικό του  τμήματος για την από κοινού συμπλήρωση του
· Ο εκπαιδευτικός ΕΑΕ μέσω της Παιδαγωγικής Αξιολόγησης και του Ατομικού φακέλου που δημιούργησε προτείνει στους εκπαιδευτικούς να εφαρμόσουν μέσα στην τάξη  και στους γονείς ,εάν είναι εφικτό, κατά τη διάρκεια της υπόλοιπης μέρας :
α) Εκπαιδευτικές τεχνικές μάθησης
β) Τρόπους διδασκαλίας και παρέμβασης στους τομείς που ο μαθητής αντιμετωπίζει αδυναμίες
γ) Εξατομικευμένες ασκήσεις που σκοπό έχουν: 
-να ενισχύσουν το κίνητρο συμμετοχής του/ της μαθητή/μαθήτριας στη μαθησιακή διαδικασία, 
-να καλλιεργήσουν την ικανότητα αυτοδιόρθωσης του/της,
- να αντιμετωπιστούν ή να περιοριστούν οι ειδικές εκπαιδευτικές αδυναμίες του/της μαθητή/ μαθήτριας, 

-να ενισχύσουν την αυτοπεποίθηση του ,

- να ενισχύσουν την ένταξη του στο σύνολο των μαθητών της τάξης και στην ευρύτερη σχολική κοινότητα
· Για όσο διαρκεί το Πρόγραμμα Υποστήριξης του/της μαθητή/μαθήτριας και μέχρι την παραπομπή του/της μαθητή/μαθήτριας  στο ΚΕ.Δ.Α.Σ.Υ ,εφόσον κριθεί απαραίτητο, ο εκπαιδευτικός ΕΑΕ ανά τακτά χρονικά διαστήματα παρακολουθεί την πορεία του/της μαθητή/μαθήτριας (ανάλογα και όσο το πρόγραμμα του Τ.Ε του το επιτρέπει)  και εφαρμόζει τις δραστηριότητες του Ατομικού φακέλου του/της μαθητή/ μαθήτριας στην τάξη του Τ.Ε

